คลังขย่มสัมปทานโทรศัพท์
คลังขย่ม &#8220;ทีโอที-กสท.&#8221; สางปัญหาแก้สัมปทาน
27 เม.ย. 2553

คลังขย่ม “ทีโอที-กสท.” สางปัญหาแก้สัมปทาน
น.ส.สุภา ปิยะจิตติ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ได้เร่งประสานงานกับหน่วยงานที่เกี่ยวข้องเพื่อแก้ปัญหาสัญญาสัมปทานของบริษัท ทีโอที และบริษัท กสท โทรคมนาคม ให้ถูกต้องตามพระราชบัญญัติว่าด้วยการให้เอกชนเข้าร่วมการงานหรือดำเนินการในกิจการของรัฐ พ.ศ. 2535 (พ.ร.บ.ร่วมทุน) โดยขณะนี้จะต้องรอให้กระทรวงเทคโนโลยีสารสนเทศและการสื่อสาร (ไอซีที) สรุปและเสนอให้ ครม.พิจารณา แต่จะต้องให้แล้วเสร็จภายในเวลา 60 วันตามที่ได้ขอ ครม.ให้ขยายเวลาไว้
สำหรับการดำเนินการส่วนที่เกี่ยวข้องกับคำวินิจฉัยของศาลฎีกาแผนกคดีอาญาของผู้ดำรงตำแหน่งทางการเมืองที่เกี่ยวกับคดียึดทรัพย์นั้น สคร. ได้จัดทำรายละเอียดความเสียหายเสนอให้นายกรณ์ จาติกวณิช รมว.คลัง พิจารณาแล้ว โดยเบื้องต้น สคร. ประเมินความเสียหาย อาทิ การลดส่วนแบ่งรายได้โทรศัพท์ระบบเติมเงิน (พรีเพด) จาก 25% เหลือ 20% และการเปิดโรมมิงสัญญาณของบริษัท ดิจิตอลโฟน หรือดีพีซี เป็นต้น ส่วนนี้คำนวณความเสียหายของภาครัฐได้ประมาณ 1.32 แสนล้านบาท
นายกุลิศ สมบัติศิริ รองผู้อำนวยการ สคร. รักษาการในตำแหน่งที่ปรึกษาด้านพัฒนารัฐวิสาหกิจ ในฐานะโฆษก สคร. กล่าวถึง ความคืบหน้าการจัดตั้งกองทุนโครงสร้างพื้นฐาน (อินฟาสตรักเจอร์ฟันด์) ว่า ขณะนี้อยู่ระหว่างทำงานร่วมกับสำนักงานคณะกรรมการกำกับหลัก ทรัพย์และตลาดหลักทรัพย์ (ก.ล.ต.) เพื่อจัดทำประกาศที่เกี่ยวข้องอยู่ ซึ่งทาง สคร. ตั้งเป้าหมายจัดตั้งกองทุนให้ได้ภายในปี 2553 นี้ มูลค่าเริ่มต้น 1-2 หมื่นล้านบาท เพื่อเริ่มระดมทุนไปใช้ดำเนินโครงการ 1-2 โครงการ 
อย่างไรก็ดี ขณะนี้กำลังรอคำตอบจากสำนักงานคณะกรรมการกฤษฎีกาว่า หากหน่วยงานรัฐวิสาหกิจจะใช้การระดมทุนรูปแบบนี้จะต้องเข้า พ.ร.บ.ร่วมทุนด้วยหรือไม่ แต่ระหว่างนี้ก็ได้หารือกับการไฟฟ้านครหลวง (กฟน.) การไฟฟ้าส่วนภูมิภาค (กฟภ.) และการทางพิเศษแห่งประเทศไทย (กทพ.) รวมถึงบริษัท ปตท.สำรวจและผลิต|ปิโตรเลียม (ปตท.สผ.) ที่ต้องการลงทุนแท่นขุดเจาะน้ำมันเพิ่มเติม
ดังนั้น การนำบริษัทที่กระทรวงการคลังถือหุ้นไม่เกิน 50% เข้าจดทะเบียนในตลาดหลักทรัพย์นั้น ขณะนี้อยู่ระหว่างทำงานร่วมกับตลาดหลักทรัพย์แห่งประเทศไทย (ตลท.) และหารือกับธนาคารกรุงไทย บริษัท ปตท. และองค์การเภสัชกรรม เพื่อนำบริษัทลูกเข้าจดทะเบียนในตลาดหลักทรัพย์